Alissa wil woeker met haar talente  Alissa Nel Alissa Nel van Hoërskool Garsfontein het haar skoolloopbaan afgesluit met agt onderskeidings – in Afrikaans, Engels, rekeningkunde, toerisme, wiskunde, besigheidstudies, fisiese wetenskappe en lewensoriëntering. Haar ouers, Hennie en Elmarie, is eiendomsontwikkelaars. Sy het ook ŉ ouer suster, Marizette, wat vir ŉ jaar ná matriek by ŉ eiendomsagentskap werk. Alissa sien baie uit na haar matriekbootvakansie en ŉ toer na Bali. Sy is van plan om vanjaar BSc Aktuarieel aan Tukkies te begin studeer. Haar hele hoërskoolloopbaan lank het sy jaarliks akademiese prestasietoekennings ontvang en sy was telkens onder die tien top-presteerders. Sy het ook deelgeneem aan atletiek, landloop en crossfit. Sy beskou haar ma as haar rolmodel. Sy is 50, gesond, sterk en doen saam met ons crossfit en gaan drie keer per week gimnasium toe. Sy is goedversorgd, suksesvol in haar eie onderneming, ŉ ongelooflike, positiewe, inspirerende en ondersteunende ma en ŉ mooi vrou. Haar akademiese sukses skryf Alissa toe aan toewyding, gedrewenheid om suksesvol te wees en die voorbeeld wat haar ouers vir haar stel. In haar vrye tyd is sy betrokke by die jeugbediening van pastoor At Boshoff. Paulus se woorde, “Ek is tot alles in staat deur Christus wat my krag gee”, rig haar lewe en haar lewensfilosofie vat sy saam as: Harde werk word altyd beloon. Glo en vertrou jou Skepper. Alissa beskryf haarself as hardwerkend, nederig en met ŉ positiewe uitkyk op die lewe. Sy erken ongeduld is haar swakste eienskap. Sy sien haarself as ŉ bevoorregte jong mens, met hope aangebore talente. Sy besef dit is haar verantwoordelikheid om dit te ontwikkel en tot die beste van haar vermoë te gebruik om ŉ sukses van haar lewe te maak.